Pretoria FM nou hiér ook uitgesaai(Foto: verskaf) ŉ Aantal gemeenskappe in Noordwes gaan nou ook Pretoria FM kan luister nadat dié gemeenskapsradiostasie aangekondig het dat sy volgende sender vandeesweek in gebruik geneem word. Die gemeenskappe van Rustenburg, Brits, Marikana, Mooinooi, Kroondal, Broederstroom en dele van Hartbeespoort asook die aangrensende gebiede sal vanaf Saterdag 6 Maart op 107.9 MHz na Pretoria FM kan luister. “Pretoria FM het ŉ paar maande gelede onderneem om sy pogings te verskerp om Afrikaanse radio reg oor die land uit te brei, veral in die lig van ernstige druk op die openbare uitsaaier en afleggings by die SAUK,” sê Hennie Koortzen, uitvoerende hoof van Pretoria FM. “Dit is ook belangrik dat Afrikaans nie onder die juk van voorskrifte van staatsinstansies gebuk moet gaan nie, maar in al sy fasette vry van inmenging gehoor en uitgebou kan word.” Koortzen sê luisteraars gaan kan deel in die nuusdekking van Klankkoerant en verskeie geselsprogramme wat deurlopend afgewissel word met goeie musiek. Pretoria FM saai reeds in groot dele van Gauteng, Limpopo, Mpumalanga, die Vrystaat en KwaZulu-Natal uit. “Pretoria FM sal voortaan daarna streef om die Afrikaanse radiostasie te word wat ons taal, geloof en kultuur verder sal uitbou met nog meer senders en verbeeldingryke aksies sodat ons almal voluit daarna kan streef om te hoop, te glo en te leef in Afrikaans,” sê Koortzen.